钦定古今图书集成/明伦汇编/皇极典/第275卷 > 有穷〈后羿 寒浞〉
## 钦定古今图书集成/明伦汇编/皇极典/第275卷 > 有穷〈后羿 寒浞〉

《帝王世纪》：“帝羿有穷氏。未闻其姓何。先帝喾以上世
掌射正，至喾，赐以彤弓素矢，封之于锄，为帝司射。历
虞夏，羿学射于吉甫，其臂长，故以善射闻。及夏之衰，
自锄迁于穷石，因夏民以代夏政。帝相徙于商丘，依
同姓诸侯斟寻。羿恃其善射，不修民事，淫于田兽，弃
其良臣武罗、伯姻、熊髡、尨圉而信寒浞。”寒浞，伯明氏
之谗子。伯明后以谗弃之，而羿以为己相。寒浞杀羿
于桃梧而烹之，以食其子。其子不忍食之，死于穷门。
浞遂代夏立为帝。

寒浞篡羿位，袭“有穷”之号，因浞之室，生奡及豷。奡多
力，能陆地行舟。浞使奡帅师灭斟灌，斟寻杀夏帝，封
奡于过，封豷于戈，恃其诈力，不恤民事。初，夏之杀帝
相也，妃有仍氏女曰后缗，方娠，逃出自窦，归于有仍，
生少康。初，夏之遗臣曰靡，事羿，羿死，逃于有鬲氏，收
斟寻二国馀烬，杀寒浞，立少康。灭奡于过，后杼灭豷
于戈，有穷遂亡。